Instruks for revision af tilskud vedrørende programmer og projekter finansieret over Nordisk Ministerråds
budget

Revisionsinstruks for revision af regnskaber for projekttilskud på 200.000 DKK
eller derover som er finansieret over Nordisk Ministerråds budget.

Hjemlen til at give instruktioner på revisionsområdet er indeholdt i Nordisk

Ministerråds Økonomireglement af 3. marts 2016.

Instruksen gælder ikke for projekttilskud, der ydes til tilskudsmodtagere, som
revideres af de statslige rigsrevisioner i de nordiske lande.

I det følgende benævnes Nordisk Ministerråd (NMR) som tilskudsgiver. Det
påhviler tilskudsmodtager (forvaltningsorganet) at gøre revisor bekendt med denne instruks.

§ 1. Revisionen udføres af en statsautoriseret eller registreret revisor.

Stk.2. I tilfælde af revisorskift i projektperioden skal den tiltrædende revisor rette henvendelse til den fratrædende revisor, der har pligt til at oplyse årsagerne til fratrædelsen.

§ 2. Revisionen foretages i overensstemmelse med god offentlig revisionsskik og Revisionsreglementet for midler bevilliget af de nordiske parlamenter og Nordisk Ministerråd. I lande uden for norden gennemføres revisionen endvidere i henhold til den anerkendte internationale standard (ISA) og nærværende revisionsinstruks.

Stk. 2. Ved revisionen efterprøves, om projektregnskabet er rigtigt, og om de dispositioner, der er omfattet af regnskabsaflæggelsen, er i overensstemmelse med meddelte bevillinger, love og andre forskrifter samt med indgåede aftaler og sædvanlig praksis. Der foretages endvidere en vurdering af, om der er taget skyldige økonomiske hensyn ved forvaltningen af de midler, der er omfattet af projektregnskabet.

§ 3. Revisionens omfang afhænger af det tilskudsmodtagende forvaltningsorgans administrative struktur og forretningsgange, herunder den interne kontrol og andre forhold af betydning for regnskabsaflæggelsen. Desuden har tilskuddets størrelse betydning for revisionens omfang.

§ 4. Ved revisionen skal revisor efterprøve:

1. Om projektregnskabet er retvisende, dvs. uden væsentlige fejl og mangler
2. Om tilskudsbetingelserne er opfyldt, herunder bestemmelserne i
projektaftalen med NMR
3. Om tilskuddet er anvendt i overensstemmelse med formål og bevillingsgrundlag
4. Om tilskudsmodtager har udvist sparsommelighed
5. Om de oplysninger, som tilskudsmodtager har meddelt tilskudsgiver vedrørende opfyldelsen af leverancekravene i kontrakten, er dokumenterede
6. Om tilskudsmodtagers ledelse har foretaget en faglig afrapportering i de tilfælde, hvor tilskudsgiver har stillet krav om det, og at de data, der ligger til grund herfor, er pålidelige.

Stk. 2. Revisionen udføres ved stikprøvevise undersøgelser.

§ 5. Tilskudsmodtager skal give revisor de oplysninger, som må anses at have betydning for bedømmelsen af regnskabet og for revisors vurdering af forvaltningen, herunder mål og opnåede resultater. Tilskudsmodtager skal give revisor adgang til at foretage de undersøgelser, som tilskudsgiver finder nødvendige og skal sørge for, at revisor får de oplysninger og den bistand, som revisor anser for nødvendig for udførelsen af sit hverv.

§ 6. Bliver revisor opmærksom på lovovertrædelser eller tilsidesættelser af forskrifter af væsentlig betydning i forbindelse med midlernes forvaltning, påhviler det revisor straks at give tilskudsmodtager meddelelse herom og at påse, at tilskudsmodtagers ledelse inden for 3 uger give tilskudsgiver meddelelse herom. I modsat fald er det revisors pligt at orientere tilskudsgiver. Revisors bemærkninger indsendes sammen med meddelelsen.

Stk. 2. Det samme gælder, hvis revisor under sin revision eller på anden måde bliver opmærksom på, at projektets gennemførsel er usikker af økonomiske eller andre årsager.

§ 7. Det reviderede projektregnskab forsynes med en erklæring, hvoraf det skal fremgå, at regnskabet er revideret i overensstemmelse med reglerne i denne instruks. Eventuelle forbehold og supplerende oplysninger skal fremgå af
erklæringen.

Stk. 2. Revisor skal afgive en revisionsprotokol med revisors vurdering og konklusion vedrørende den udførte revision, jf.§ 4. Revisionsprotokollen kan afgives i tilslutning til erklæringen ” Erklæring om offentlig revision 2016 – Projektregnskab” (bilag 2).

Stk. 3. Genpart af revisionsprotokollen indsendes af tilskudsmodtager til NMR sammen med det påtegnede projektregnskab.

§ 8. Nærværende instruks træder i kraft d. 1. februar 2018 med virkning for projektregnskaber, der afsluttes d. 1. april 2018 og frem.